Kovács Domokos

**VALÓ IGAZ ÉS FELETTE CSUDÁLATOS HISTÓRIA**

AMA ANGELÁRÓL, KI FELOLDOTTA A KONFLIKTUST A KORONAVÍRUS ÉS A MAGYAR TÖRTÉNELEM KÖZÖTT

Mortalitás

ANGELA

KORONAVÍRUS

MAGYAR TÖRTÉNELEM (később megjelenik, mint A Magyar Szent Korona, Hunor és Magor, Aragóniai Beatrix, Orbán Viktor, Semmelweis Ignác, Kölcsey Ferenc, Mosonyi Aliz)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Semmiféle megkötés nincs egyik szerepet játszó színész nemére sem. Bőrszínére, korára, szexuális irányultságára pláne.*

*Színlapra / Felirat / Levél a Nézőknek*

*A szöveg írása közben semmiféle pontos adatnak nem néztem utána, ez koncepció volt. Pusztán az emlékezetemre hagyatkoztam, ami megmaradt olyan cikkekből, amiket mostanában olvastam, de még inkább olyanokból, amiket meg sem nyitottam, csak a szalagcímét olvastam el. Ezzel a gesztussal szeretnék reflektálni arra, mennyi információ ömlik ránk, amiből nem könnyű kiszűrni, minek mennyi valóságtartalma van, mennyi belőle a fake news és mi az igazság. Azzal meg, hogy ezt itt leírom, arra szeretnék reflektálni, hogy a Törvény szerint, aki téves információt terjeszt a koronavírussal kapcsolatban, 1-től 5 évig terjedő szabadságvesztésre ítélhető. A koncepcióhoz híven ennek sem olvastam maximálisan utána, de biztos, ami tuti, ezen a ponton bevédeném magam: ez nem egy tényközlő írás, hanem egy drámai szöveg.*

*Továbbá fontosnak tartom elmondani, hogy bár a szereplők többsége valós személyek nevét viseli, személyiségük már nem tükrözi 100%-ban ezeknek a személyeknek a jellemét, mivel a legtöbbjüket nem is ismerem személyesen. Remélem, ez senki számára nem lesz sértő.*

*1.Jelenet: Megérkezés*

ANGELA (Nézőkhöz) Kedves Polgártársak. A koronavírus drámai módon megváltoztatja jelenlegi életünket. A normalitásról, a közéletről, a szociális együttélésről alkotott valamennyi elképzelésünk eddig soha át nem élt, kemény próba előtt áll. Emberek millióinak zárt be a munkahelye, gyerekeik nem mehetnek iskolába, vagy az óvodába, bezártak a színházak, mozik és az üzletek, s ami talán még a legnehezebb: valamennyiünknek hiányoznak az egyébként annyira maguktól értetődő találkozások. Természetes, hogy valamennyiünkben felvetődnek a kérdések és gondok ebben a szituációban: Hogyan tovább?

Szeretném önöknek elmagyarázni, hogy állunk a járvánnyal. Világszerte gőzerővel folyik a kutatás, de a koronavírus ellen még sem kezelési módszer, sem oltóanyag nem létezik. Ameddig ez így lesz, addig csak egy lehetőségünk marad: ez cselekvésünk meghatározó irányvonala

Arról van most szó, hogy lelassítsuk a vírus útját. S erre csak egyetlen, létfontosságú lehetőségünk van: a közélet visszafogása amennyire csak lehetséges.

A virológusok tanácsa egyértelmű. Mondjunk le a kézfogásról, kezünket mossuk gyakran és alaposan, tartsunk legalább másfél méteres távolságot egymás között, s főként ne érintkezzünk a nagyon idősekkel, ha lehet, mert ők a leginkább veszélyeztetettek. Itt nem egy statisztika elvont számairól, hanem az apáról és nagyapáról, az anyukáról és nagymamáról, a partnerről, élettársról, emberekről van szó. Mi pedig olyan közösségben élünk, amelyben minden élet, minden ember számít. Senkiről nem mondhatunk le. A járvány megmutatja, milyen sebezhetőek vagyunk, mennyire függünk a másik elővigyázatosságától, de megmutatja azt is, hogy közös fellépéssel hogyan tudjuk magunkat megvédeni és kölcsönösen erőt adni egymásnak. Azon múlik az ügy, hogy senkit ne hagyjunk magára. Hogy törődjünk azokkal, akiknek vigaszra és bizakodásra van szüksége, hogy közösségként megmutassuk, nem hagyjuk egymást egyedül a bajban.

Ezen a szokatlan módon fordulok ma Önökhöz, mert a nyitott demokráciához tartozik, hogy a politikai döntéseket áttekinthetővé tegyük és elmagyarázzuk az embereknek. Hogy cselekedeteinket lehetőség szerint úgy indokoljuk és adjuk tovább, hogy érthetőek legyenek. Ezért döntöttem úgy, hogy a mai alkalmat, a kliensek egyetértésével *(Magyar Történelem és Koronavírus bólint)* nyilvánosan hozzáférhetővé teszem, mert azt gondolom, egy olyan esetről fogunk beszélgetni, ami mindannyiunk életében jelentőséggel bír.

Demokráciában élünk. Nem kényszer alatt, hanem a megosztott tudás és együttműködés környezetében. Történelmi feladat előtt állunk, amelyet csak közösen vagyunk képesek megoldani. Teljesen biztos vagyok benne, hogy legyőzzük a válságot. De milyen áldozatok árán? A helyzet komoly és kimenetele nyitott. Aminek a vége nem kizárólag, de attól is függ, milyen fegyelmezetten tartja be és alkalmazza mindenki a szabályokat. Meg kell mutatnunk- még akkor is, ha ilyet soha nem éltünk át, hogy képesek vagyunk a szívélyes és értelmes cselekvésre, amivel életeket mentünk.

Ügyeljenek magukra és szeretteikre! Köszönöm Önöknek!

*2. Jelenet: Találkozás*

ANGELA Hát szeretettel köszöntelek titeket!

TÖRTÉNELEM Sziasztok!

KORONAVÍRUS *(Egy rézkilincsen egyensúlyoz)* Sziasztok!

ANGELA Ugye azzal kerestetek meg, hogy fennáll kettőtök között egy olyan konfliktus, amiben ketten nem tudtok egyetértésre jutni, és szerettétek volna egy mediátor segítségét kérni.

TÖRTÉNELEM Igen

KORONAVÍRUS Igen.

ANGELA Én ennek a kérésnek nagyon szívesen eleget téve meg is ígértem, hogy minden tőlem telhetőt meg fogok tenni, hogy segítsek nektek a probléma rendezésében, és cserébe ugyanezt várom el tőletek is.

*Magyar Történelem és Koronavírus bólint*

ANGELA Koronavírus, ne kerítsünk neked esetleg egy kartonpapírt? És akkor nem kell a kilincsen egyensúlyoznod. Vagy a rézkilincsen meddig is bírod?

KORONAVÍRUS 4 órán át.

ANGELA És a kartonpapíron?

KORONAVÍRUS 24.

ANGELA Akkor szerintem nézek itt valami kartonpapírt… csak mert az nem lesz jó, ha a figyelmed egy része az egyensúlyozásra megy el… *(talál egy kartont, lerakja a földre, Koronavírus átlép rá)* Úgy.

TÖRTÉNELEM De ugye nem fog annyi ideig tartani?

ANGELA *(Mosolyogva)* Hát bízom benne, hogy nem.

TÖRTÉNELEM Csak mert ugye nyolckor a taps az ápolóknak…

ANGELA Nem tudom megmondani, mikor végzünk, meglátjuk, hogy haladunk. Ha elhúzódna addig, akkor nyolckor kimegyünk a tapsra, aztán folytatjuk, jó így?

TÖRTÉNELEM Jó. Koronavírus Jó.

ANGELA Jó. Akkor be is állítok egy figyelmeztetőt. *(Ha az előadás közben tényleg elüti a nyolc órát, valóban megáll az összes szereplő néhány percig tapsolni, akárhol is tartanak, majd folytatják onnan, ahol abbahagyták)*

TÖRTÉNELEM *(Kilincsre mutat)* Kilincs.

KORONAVÍRUS *(Felveszi, elteszi a zsebébe)* Köszönöm.

TÖRTÉNELEM Csak, hogy majd ne felejtsd itt.

KORONAVÍRUS Igen.

ANGELA Azt nagyon fontos még tudnotok, hogy ez nem terápia, ez egy mediált kommunikációval történő konfliktuskezelés. Ennek lehetnek terápiás hatásai, de nem az a célunk, hogy az egyénenként bennetek lévő feszültségeket, traumákat, sérelmeket… feloldjuk, hanem a kettőtök közt fennálló konfliktusra találjunk megoldást, és az alkalom végén úgy távozzatok, hogy ez a megoldás mind a kettőtök számára megfelelő. Terápiát egyébként én nem is vezethetnék, mert nem vagyok terapeuta, én kancellár vagyok, de nektek ezzel nem kell foglalkoznotok, csak elmondtam, hogy tudjatok róla.

TÖRTÉNELEM Persze.

ANGELA Meg, hogy ne mástól halljátok.

TÖRTÉNELEM Persze.

ANGELA Ezzel kapcsolatban van esetleg kérdésetek? *(M.T. és Koronavírus összenéznek, csóválják a fejüket)* Rendben. Illetve még egy apróság van, amit el kell mondanom: még délelőtt beraktam egy adag kenyértésztát a gépbe, és lehet, hogy az jelezni fog, hogy megkelt és ki lehet venni sütni, de ezt is csak azért mondom, hogy ne lepődjetek meg, ha sípol.

TÖRTÉNELEM De a tésztával nem kell csinálni semmit, a gép rögtön meg is süti utána.

ANGELA Igen, de én ki szoktam venni és sütőben sütöm, mert akkor úgy a keverőlapát nem szedi szét a belsejét, amikor kiveszem.

TÖRTÉNELEM Ja értem.

ANGELA Igen. Na de, mivel mondtátok, hogy nincs kérdés, el is kezdjük.

Ketten álltok most előttem: a Koronavírus és a Magyar Történelem. Egyikőtök egészen Ázsiából egy kis közösségből érkezett, hogy megannyi város elfoglalása, számtalan nép leigázása, több ország romba döntése után egy nagy hatalommal bíró, veszélyes erőként megérkezzen a Kárpát-medencébe.

Illetve itt van Koronavírus, aki szintén Ázsiából, egy kínai kisvárosból érkezett egy denevérpiacról, és épp félúton jár a Világ meghódításában.

Ennyit tudok rólatok, illetve, hogy egy nagyon komoly konfliktusra szeretnétek most megoldást találni, amit nekem már említettek. Meséltek erről?

TÖRTÉNELEM A Koronavírus azt akarja, hogy elkapjam.

ANGELA És te ezt nem szeretnéd.

TÖRTÉNELEM Nem.

ANGELA Értem. Koronavírus?

KORONAVÍRUS *(Sóhajt)* Azt szeretném, hogy a Magyar Történelem elkapjon, de ő ezt nem szeretné.

ANGELA Értem. Köszönöm. Hát ez egy elég tiszta helyzet. Úgy értem elég tisztán meg tudtátok fogalmazni, maga a helyzet az nyilván sokkal összetettebb és egyáltalán nem egyszerű.

TÖRTÉNELEM Nem.

KORONAVÍRUS Nem.

ANGELA Éppen ezért azt szeretném, ha először nem is magával a helyzettel foglalkoznánk, hanem azzal, hogy egy kicsit megpróbáljunk különböző szemszögökből ránézni egymásra – meg közben magunkra is nyilván- hogy egy olyan képet kaphassunk a másikról, amit most még valami miatt nem láthatunk, vagy nem tudunk látni. Mielőtt azonban belekezdenénk, szeretnék kérni mindkettőtöktől egy egyértelmű jelzést arra, hogy készen álltok. Magyar Történelem, készen állsz?

TÖRTÉNELEM Készen állok.

ANGELA Koronavírus, készen állsz?

KORONAVÍRUS Igen.

ANGELA Rendben. Akkor elkezdjük.

*3. Jelenet: A Magyar Szent Korona*

ANGELA Koronavírus. Megkérlek, hogy lépj be a térbe. Úgy. És egyelőre semmi más dolgod nincs, mint hogy magadnak is időt hagyva kicsit figyeld meg milyen érzés ebben a térben jelen lenni. Engedd, hogy az érzetek maguktól jöjjenek, és ahogy ezzel az egyszerre aktív és passzív figyelemmel jelen vagy, keresd meg a helyedet a térben. Akár ahol a legkomfortosabban érzed magad, akár éppen ahol a legtöbb kihívást érzed, ezt rád bízom. Ha kell, helyezd át a kartonpapírt. *(Koronavírus nem mozdul)* Hagyj nyugodtan időt magadnak. *(Koronavírus nem mozdul)* Ez már az?

KORONAVÍRUS Igen.

ANGELA Már meg is találtad. Köszönöm. Akkor most Magyar Történelem, téged kérlek meg, hogy ugyanezzel az érzékeny jelenléttel lépj be te is a térbe, és a Koronavírushoz hasonlóan te is találd meg benne a helyedet. *(M. T. megáll)* Szuper, köszönöm.

Ha ez megvan, hunyd le a szemed. Figyeld meg a légzésedet és lassan kezdd el mélyíteni. Figyeld meg, hogyan vagy most jelen a testedben. Hol érzel benne feszültséget. Minden kilégzéssel próbáld meg ezt ellazítani.

Ahogy így lassan, mélyeket lélegzel és már a tested is kezd ellazulni, nyisd ki a figyelmedet a térre, illetve a benne lévő Koronavírusra. Játszd végig magadban, amiket eddig megtudtál róla, és próbáld meg megérezni, milyen lehet az a létezési forma, amivel a Koronavírus most jelen van ebben a térben.

Most, ha megvan ez az érzet, keresd meg magadban a személyiségednek egy olyan részét, akinek ez a létezési forma ismerős lehet.

Találsz ilyen személyiségrészt magadban? *(M.T. bólint)*

Akkor engedd át magadat ennek a személyiségrésznek és hagyd, hogy ő vegye most át feletted egy kis időre az irányítást. Majd arra szeretnélek megkérni, hogy amikor megszólalsz, majd, akkor az ő hangján szólalj meg. *(M.T. bólint)*

Ha készen állsz, egyszerűen csak nyisd ki a szemed!

TÖRTÉNELEM *(Kinyitja a szemét)*

ANGELA Ki vagy te?

TÖRTÉNELEM *(Mint A Magyar Szent Korona)* A Magyar Szent Korona.

ANGELA Nézd, Magyar Történelem, -köszönöm, szuper!- de én attól tartok, hogy ez a választás meg fog maradni egy szóvicc szintjén, és a későbbiekben nem fogunk tudni érdemben dolgozni vele.

SZENT KORONA *(hidegen)* Egy korona nem szokott viccelni.

ANGELA Értem, de akkor is, egy ponton, mikor meg fogom kérdezni, hogy milyen érzéseket vált ki belőled…

SZENT KORONA Szégyent.

ANGELA *(meglepetten)* Szégyent?

SZENT KORONA Szégyenlem magam. *(Koronavírushoz)* Szégyenlem, hogy egyáltalán megfordult a fejedben a gondolat, hogy Koronának nevezheted magad.

Engem évszázadokon át akart magának minden ember. Háborúkat vívtak értem. Elraboltak. Bújtattak, rejtegettek. Gyilkoltak azért, hogy megszerezzenek! És én mégis tartottam magam, és mindig megválogattam, hogy kinek ülök a fejére.

Mert egy koronának ez a feladata. Csak a legkiváltságosabbaknak adjuk oda magunkat, akik arra méltónak ítéltettek - általunk. Te pedig odadobod magad az összes jöttmentnek, aki csak az utadba kerül, mint egy közönséges utcalány. Nincs ember, aki ne undorodna tőled! Aki ne akarna olyan messze elkerülni, amennyire csak lehet! És te mégis ráakaszkodsz mindegyikre. De miért is csodálkozom ezen? Egy vérszívó denevérről kerültél át az emberre.

Valahol bámulatos, hogy mennyire nincs benned semmi büszkeség, se méltóság. És mégis van merszed Koronának nevezni magad!

Mitöbb, képes vagy elhinni, hogy meg tudod szállni az országomat! A Magyar Szent Korona országát! Nem is tudom, minek nevezzem ezt, szemérmetlenségnek, vakmerőségnek, naivitásnak? Engem Szent István király Szűz Máriának ajánlott – és talán nem leplek meg vele, hogy ő el is fogadott engem. Tényleg azt hiszed, képes vagy megszerezni egy olyan országot, aminek jelképe közvetlen kapcsolatban áll az égiekkel, a mindenható keresztény Istennel?

De még ha valóban győznél is, ha sikerülne magad alá hajtanod az egész Világot, mit érnél vele? Szegény, vidéki, elnyomott vírus, akit nem vettek elég komolyan, aki nem kapott elég figyelmet, most meghódítja a Földet és világuralomra tör? Soha nem fogod megkapni azt a szeretetet, amire vágynál. Soha. De szerintem ezt te is tudod. Hiába foglalod el egyik országot a másik után, a szíved örökre üres marad, és ezzel nem a világra hozol igazi pusztulást, hanem önmagadra.

Szánlak.

ANGELA Igen…? Tovább…?

SZENT KORONA Nem vagyok hajlandó erre több szót fecsérelni. Már így is rangon aluli, hogy egyáltalán szóba álltam vele*. (A Szent Korona eltűnik, újra a Magyar Történelem áll ott civil teljességében)*

Huhh. Bocsánat.

ANGELA Nem-nem. Nem kell bocsánatot kérni, ami itt elhangzik, az mind teljesen rendben van.

Hát megleptél, Magyar Történelem. Megleptél, mert tényleg mélyebbre tudtunk menni egy szóviccnél. Ami viszont nem tetszett, hogy még azelőtt elengedted ezt a személyiségrészedet, mielőtt a Koronavírus válaszolhatott volna. Úgyhogy mielőtt tovább mennénk, mindenképp szeretném, ha Koronavírus most reflektálnál az elhangzottakra.

KORONAVÍRUS Nem szeretnék.

ANGELA Értem. Ezzel sincs baj… Ez esetben viszont akkor haladunk tovább.

*4. Jelenet: Hunor és Magor*

ANGELA Azt gondolom, hogy fontos volt ez a találkozás, a Szent Koronával, ugyanakkor továbbra is azt szeretném, ha a közös pontok feltérképezésével foglalkoznánk. Úgyhogy Magyar Történelem, megint arra kérlek, hogy lépj vissza a térbe, keress egy új helyet magadnak, és ismét csukd be a szemed. Merülj alá ismét a személyiségedben, de most próbálj meg még mélyebbre leásni. Egészen a lényed gyökeréig. És ha megérkeztél a lelked legalsó szintjére, nézz körül, hogy kit tudnál felszínre hozni onnan. Megvan?

TÖRTÉNELEM Hát most igazából kettőt is találtam…

ANGELA Válaszd ki az egyiküket!

TÖRTÉNELEM Hozhatom mindkettőt? Mármint igazából kettő, de egy… szóval együtt.. egy egész…

ANGELA Hogy ketten…?

TÖRTÉNELEM Hát szóval együtt…

ANGELA Tudod mit? Hozd fel őket, nézzük meg! Kíváncsivá tettél. *(Koronavírushoz)* Nem?

KORONAVÍRUS Nézhetjük.

TÖRTÉNELEM *(Kinyitja a szemét)*

ANGELA Sikerült? *(M.T. bólint)* Hát akkor mondd el nekünk, ki vagy te? Illetve kik vagytok?

TÖRTÉNELEM *(Mint Hunor)* Hunor.

ANGELA Hunor és?

TÖRTÉNELEM *(Mint Magor)* Mit és? Ennyi. Hunornak hívják. Mivel ez… a… neve.

HUNOR Azt érti, hogy engem Hunornak hívnak, arra kérdezett rá, hogy téged, hogy hívnak.

MAGOR Ja mert, hogy ez az „és?” akarta azt jelenteni, hogy „Örvendek! Engem Angelának hívnak, neked mi a neved?”

ANGELA Hát bevallom, ez volt a cél… Mondjuk az Angelát nem akartam elismételni, mert azt gondoltam, azt már tudjátok.

HUNOR Azt tudjuk.

MAGOR Igen, az előbb mondtam is.

HUNOR A saját nevedet viszont még mindig nem tudtad elárulni.

MAGOR Ja! Akkor teljesen jogos, hogy elkezdj megnevelni egy nő előtt, mint egy hülyét!

HUNOR Te csinálsz magadból hülyét azzal, hogy itt hisztizel, mint egy kislány. *(Angelához)* Ne haragudj. *(bemutatja)* Magor.

MAGOR Magor.

ANGELA Örvendek.

HUNOR Isten hozott.

MAGOR Isten?

HUNOR Jól van már. Meg nem is őt hozta hozzánk, hanem mi érkeztünk most.

ANGELA Igen. *(bemutatja)* Koronavírus.

MAGOR Tudjuk.

HUNOR Tudjuk.

KORONAVÍRUS Örvendek.

HUNOR Ühümm.

MAGOR Dettó.

HUNOR Jézusom, mi az, hogy Dettó? :D

MAGOR Te most komolyan Jézusom-oztál egyet?

ANGELA Szerintem ezt most egy kicsit tegyük félre és foglalkozzunk inkább a Koronavírussal, illetve kettőtök, azaz hármótok kapcsolatával.

MAGOR Pogány létére Jézusom-ozik…

HUNOR Valójában egy keresztény számára ez sértő is lehet…

MAGOR *(Koronavírushoz)* Szerinted ez sértő volt?

KORONAVÍRUS Nekem nem.

HUNOR Jó, akkor én hülye vagyok…

KORONAVÍRUS De én nem vagyok keresztény.

MAGOR Mi se.

HUNOR Mi se.

MAGOR Mise!

HUNOR Szép.

ANGELA Szuper! Máris találtunk egy közös pontot!

HUNOR Na de akkor mégse vagyok hülye.

MAGOR Nem, te akkor voltál hülye, amikor erősködtél, hogy idejöjjünk.

HUNOR Istenem, hogy nem tud úgy eltelni egy nap, hogy ne kezdenél el ezen hisztizni…

MAGOR Már megint Istenem-ezel…

HUNOR Mondjuk isteneink nekünk is vannak…

MAGOR De akkor már miért nem a Turul?

HUNOR Akkor a Turul!

MAGOR Most nehogy már ezért is neked álljon följebb! Csak annyit mondok, hogy furcsa, hogy keresztény isteneket emlegetsz és nem a mieinket.

HUNOR De ne mondd, hogy te csak ezt mondod, mert igazából nem ezt mondod, hanem hogy hülyeség volt idejönni. Mert ha te nem mondod megint, hogy hülyeség volt idejönni, akkor én sem kezdek el Istenem-ezni.

MAGOR De hát ha egyszer hülyeség volt…

HUNOR Magor, ezt most fejezd be! Rólad neveztük el az országot, nem hiszem el, hogy még ezután is duzzogsz.

MAGOR Csak magyarul van rólam elnevezve! Az összes külföldi a Hunorból képzi!

KORONAVÍRUS És a Hungária?

ANGELA Az egy zenekar.

KORONAVÍRUS Ja.

HUNOR Az a „CSAK magyarul” a néped. „Csak” a néped nevezte el rólad az országát. Neked a néped csak egy „csak”?

MAGOR Én CSAK azt mondom, hogy jobb lett volna, ha otthon maradunk Ázsiában.

HUNOR De ezt minden áldott nap elmondod, a Turul szerelmére!

MAGOR Az Emese…

KORONAVÍRUS Én is Ázsiából jöttem.

ANGELA Na tessék!

HUNOR Tényleg?

MAGOR Honnan?

KORONAVÍRUS Kína.

MAGOR Ó! Megvannak még a pandák a shanghai-i állatkertben?

KORONAVÍRUS Meg.

MAGOR Még mindig nem szexelnek?

KORONAVÍRUS De! Tíz év után először.

MAGOR Nofene. Hogyhogy?

KORONAVÍRUS Zárva van az állatkert, nincsenek látogatók…

HUNOR Valószínűleg ezek már nem azok a pandák… Mert az ugye nem tíz éve volt, hogy otthagytuk Ázsiát.

KORONAVÍRUS Ti honnan is jöttetek?

HUNOR Pffff…. inkább ne menjünk bele…

MAGOR Hát… átjöttünk Nepálon… szóval szerintem kb Mongólia… mert az már Nepál volt nem? Nem India…

HUNOR Én nem tudom, én a szarvast figyeltem.

MAGOR Szerintem Nepál volt.

HUNOR Lehetett az.

MAGOR Na szóval így. *(Koronavírushoz)* Na de ugye, hogy milyen gyönyörű? Ázsia.

KORONAVÍRUS Az! Az.

MAGOR Hát akkor minek jöttél el?

KORONAVÍRUS Hát… én kicsit szűkösnek éreztem.

MAGOR Szűkösnek???

HUNOR Én szerintem tökre megértem. Mármint így néhány évig teljesen jó, de azért hamar végig lehet fosztogatni.

MAGOR Jó, azért ott is volt mit csinálni.

HUNOR Igen, de azért a nagy dobásaink itt voltak.

MAGOR Hát vagy csak innen maradtak fent írásos emlékek…

HUNOR *(Koronavírushoz)* Mi azt csináltuk, hogy évekig fosztogattunk Ázsiában, aztán egy idő után, pont mikor már kezdtük érezni, hogy kéne egy kis változás, akkor egy vadászat közben átkeveredtünk Európába, és akkor itt folytattuk. Viszonylag sokáig még itt is fosztogattunk, de aztán úgy döntöttünk, hogy ideje kicsit megállni, letelepedni, befelé figyelni…

KORONAVÍRUS Igen, mostanában én is ezt toltam.

HUNOR Mármint, hogy letelepednél?

KORONAVÍRUS Ja nem, a hódítás…

MAGOR Hát, én csak – „CSAK”- azt mondom, hogy ha egyszer letelepednél, akkor inkább Ázsiába. Én még egyszer biztos, hogy nem maradnék itt.

HUNOR Igen, azt tudjuk. Te már elsőre se maradtál volna itt.

MAGOR Mindenki keresztény volt körülöttünk!

HUNOR Hát aztán? Itt a Balaton! Akkor még volt tenger is! Az Őrség! A Hortobágy! Húsos palacsinta! A déli harangszó, erős pista, a sárga villamos, a mákos guba! Hogy az Unicumot vagy a Föld szívcsakráját már ne is mondjam!

MAGOR *(finghangot ad a szájával)*

HUNOR Magor, a kurva Turul faszát most már!

MAGOR Jó, bocsánat! Ezek tényleg jók. De azért mégiscsak Ázsia, az Ázsia. *(Koronavírushoz)* Te nem otthon akarnál inkább letelepedni?

KORONAVÍRUS Hát nem tudom… Dél-Koreából már ki is szorítottak…

MAGOR *(Hunornak)* Na látod, ha ott maradunk…

HUNOR A diktatúrában?

MAGOR Az Észak.

HUNOR Fél Ázsiában diktatúra van.

ANGELA *(feltörik belőle egy meghökkent kacaj, „Mert itt nincs?”)* Bocsánat.

KORONAVÍRUS Igazából én is szívesebben maradnék itt.

MAGOR Tessék?

HUNOR Na tessék!

KORONAVÍRUS Ez a Szívcsakra, meg a Balaton most megtetszett.

HUNOR Erről van szó! Örülök, hogy szerinted sem én vagyok a hülye…

KORONAVÍRUS Akkor tőletek maradhatok?

MAGOR Itt?

HUNOR Hát tőlem…

ANGELA Bocsánat itt most muszáj megállítanom! Magor, szuper, Hunor, Koronavírus… mindenkinek köszönöm, viszont most még nem célunk kompromisszumra jutni, csak az volt a lényeg, hogy a kapcsolódási pontokat megtaláljuk, ami remekül sikerült is, úgyhogy most meg is kérnélek Magyar Történelem, hogy engedjük el Hunort és Magort, és jelenj meg újra a civil teljességedben.

TÖRTÉNELEM Rendben.

ANGELA Hát ez jó sűrű volt. *(Koronavírushoz)* Sok minden kiderült, mi?

KORONAVÍRUS Igen.

ANGELA Nagyon érdekes ez a széthúzás, meg megosztottság… Viszont ezért sem szoktam megengedni, hogy egyszerre két személyiség rész is felszínre törjön, mert azért ezt időnként most is nehéz volt követni. Ugye?

KORONAVÍRUS Igen, igen.

ANGELA De azért szerintem boldogultunk…

KORONAVÍRUS Abszolút.

ANGELA Viszont arra szeretnélek kérni, hogy innentől mindig egyszerre csak egy személyiségrésszel dolgozzunk.

TÖRTÉNELEM Felszínre hozhatok egy újat?

ANGELA Máris?

TÖRTÉNELEM Igen.

ANGELA Miért szeretnél ilyen hamar egy új személyiségrészt felszínre hozni?

TÖRTÉNELEM Hát… az majd kiderül… de ez most fontos.

ANGELA Rendben.

TÖRTÉNELEM Köszönöm.

ANGELA Igen, most érzem is, hogy valami nagyon kikívánkozik.

*Magyar történelem behunyja a szemét*

*5. Jelenet Aragóniai Beatrix*

TÖRTÉNELEM *(Kinyitja a szemét)*

ANGELA Ki vagy te?

TÖRTÉNELEM *(mint Beatrix királyné Koronavírushoz)* Ciao!

KORONAVÍRUS Hello

BEATRIX Bello ;) *(kacéran)*

KORONAVÍRUS Szép. *(a szóviccre érti)*

BEATRIX Grazie. *(érti, hogy a szóviccre, de úgy reagál, mintha rá mondta volna)*

KORONAVÍRUS Beszélsz magyarul?

BEATRIX Máris tegeződünk?

KORONAVÍRUS Nem szabad?

BEATRIX Elvégre nem ittunk pertut…

KORONAVÍRUS Jogos. Beatrix… még…

KORONAVÍRUS Tehát beszél magyarul.

BEATRIX Lebuktam. Sprechen Sie Deutsch? *(Beszél németül? (Koronavírushoz))*

KORONAVÍRUS Non capisco. *(Nem értem)*

ANGELA Ich spreche. *(Én beszélek)*

BEATRIX *(Meglepetten)* Beszél olaszul?

KORONAVÍRUS Un po. Come ti chiami? *(Kicsit. Hogy hívják?)*

ANGELA Muszáj egy kicsit beleszólnom, azt szeretném kérni, hogy innentől folytassuk magyarul, hogy mindhárman értsük egymást.

BEATRIX Beatrixnak.

KORONAVÍRUS Szép név.

BEATRIX Azt jelenti, boldogító, boldogságot hozó.

KORONAVÍRUS És hű a nevéhez?

BEATRIX Mit gondol?

KORONAVÍRUS Annyira még nem ismerem.

BEATRIX Ó! Hát akkor ezek szerint nem vagyok hű hozzá… se ;)

KORONAVÍRUS Na jó, most, hogy így mondja, határozottan érzem, ahogy hozza a boldogságot. *(nevet)*

BEATRIX Hát remélem is, hogy érzi, ha már idáig cipeltem!

KORONAVÍRUS Megnyugodhat, egyre inkább érzem. Koronavírus.

BEATRIX O én azt pontosan tudom! De ha jól hallottam, nem hű a nevéhez… *(nevet)*

KORONAVÍRUS Ja, a Koronához? Na igen…

BEATRIX Ugyan már! Hagyja! Magyarok…

KORONAVÍRUS Maga nem magyar.

BEATRIX Hát úgy nézek én ki?

KORONAVÍRUS Hova valósi?

BEATRIX Mire tippel?

KORONAVÍRUS Gondolom Olaszországba.

BEATRIX Itáliába, si.

KORONAVÍRUS Akkor mit csinál Magyarországon?

BEATRIX Itt dolgozom.

KORONAVÍRUS Mivel foglalkozik?

BEATRIX Királyné vagyok. És hát tudja, a férjem… szóval miatta itt.

KORONAVÍRUS Ja, hogy a férje!

BEATRIX Si…

KORONAVÍRUS Akkor rá értette, hogy „se”?

BEATRIX „Se”?

KORONAVÍRUS Hogy nem hű a nevéhez… se.

BEATRIX Ilyeneket mondtam? Na szép…

KORONAVÍRUS Grazie.

BEATRIX Na de maga meg egészen Kínából jött idáig, vero?

KORONAVÍRUS Igen.

BEATRIX És megérte ennyit utazni? Hogy mikor megérkezik több hónap vándorlás után, velem találkozzon itt?

KORONAVÍRUS Hát nem kimondottan maga miatt jöttem.

BEATRIX Dio Mio! Ez a legrosszabb válasz, amit csak adhatott!

KORONAVÍRUS Ne haragudjon. Magának megérte ide utazni?

BEATRIX Hát… tulajdonképpen nem érzem itt rosszul magam. Már. De amikor idejöttem… Hát volt itt mit csinálnom! A humanistákat például nem ismerték szinte egyáltalán! Meglepődtek, hogy sakkozom! Én meg csak pislogtam, hogy ennek tényleg a 15. században még hírértéke van, hogy egy nő sakkozik?

KORONAVÍRUS Téboly.

BEATRIX Nekem kellett megmutatnom, mi az a villa! Mármint az evőeszköz, nem az épület.

KORONAVÍRUS Nyilván.

BEATRIX Igaz, az építészet is már elég poros volt… a művészetek...

KORONAVÍRUS Szereti a művészetet?

BEATRIX Szenvedélyesen. Magáról is eszembe jutott ám egy dal.

KORONAVÍRUS Elénekli?

BEATRIX Nincs nálam a mandolinom…

KORONAVÍRUS Ne kéresse magát!

BEATRIX Va bene…

Előző életemben denevér voltam,

Nappal aludtam, éjjel éltem én.

Vakon repültem, de rád találtam,

Megharaplak, mert a véred az enyém.

KORONAVÍRUS Szép. Wass Albert?

ANGELA Márai.

BEATRIX Hát ez már kortárs… magyar underground…

KORONAVÍRUS Hát aztán?

BEATRIX Nincs semmi bajom vele, sőt vannak kimondottan szépek is. De hát azért egy jó madrigálhoz képest… főleg ha nápolyi…

KORONAVÍRUS Hát egy jó nápolyi… főleg ha citromos…

BEATRIX Hm. Azért ez olcsó volt.

KORONAVÍRUS Bocsánat. Szóval egy jó madrigál…?

BEATRIX Úgy megmutatnám magának, milyen is egy igazi, olasz madrigál! Vagy az opera! Hogy mennyivel gazdagabb ott délen a kultúra, a szobrászatunk, a festészet, az építészet! A városok, Pisa, Firenze, Velence, Nápoly! És hát Róma! Most azt gondolja, csak elfogult vagyok a szülőhazámmal, de ha maga is látná, velem együtt érezné, hogy ez az állam a Világ Közepe!

KORONAVÍRUS Ha maga mondja…

BEATRIX Volna kedve eljönni velem? Megkóstoltatom önnel, milyen is a pizza valójában, nem olyan, mint amilyeneket itt kapni… Megnézzük az Uffizi képtárat, este pedig, nem bánom, meghívhat egy pohár vörösborra – akkor végre megisszuk a pertunkat. Aztán érmét dobunk a Trevi kútba, hogy biztosan visszatérjünk még! Vagy ha tetszik ott magának, akár nem is kéne eljönnünk. Nekem nincs, amit ne tudnék itt hagyni… Hagyja a magyarokat! És úgy az érmét is megspóroljuk.

KORONAVÍRUS Abból visszahívhat egy fagyira.

BEATRIX Hát mondjuk abból még nem…

KORONAVÍRUS Szépen hangzik.

BEATRIX Akkor hát eljön velem?

KORONAVÍRUS El.

BEATRIX Hát akkor induljunk is azonnal! Arrivederci Ungheria! Italia sto tornando*! (Viszlát, Magyarország! Itália, jövünk!) (Beatrix ezen a ponton meglátja Itáliát és torkán akad a szó)*

Hát itt meg mi történik? Még tart a szieszta?

ANGELA Kijárási tilalom van.

BEATRIX Kijárási tilalom?

KORONAVÍRUS Hallgassa csak! Valahol madrigált énekelnek?

BEATRIX Maszkkal takarja az arcát mindenki…

KORONAVÍRUS Gucci! Ezt gyártja most a Gucci!

BEATRIX Gucci? Honnan tudja, hogy a Gucci…

KORONAVÍRUS Nézze! Cecilia Bartolli áriázik az erkélyén!

BEATRIX De miért az erkélyén?

KORONAVÍRUS Fiatalság, bolondság…

BEATRIX Miért csak fiatalokat látok? Hol vannak az idősek?

ANGELA Kórházban… vagy…

KORONAVÍRUS Odanézzen! Delfinek úsznak a velencei csatornákban!

BEATRIX Madonna Piange!

KORONAVÍRUS Meg hattyúk!

BEATRIX A Pápa?

ANGELA Hát a Pápa…

BEATRIX De hát mi van az orvosokkal? Miért nem csinálnak valamit?

ANGELA Az egészségügy nem bír egyszerre ennyi beteget ellátni.

BEATRIX *(Koronavírushoz)* Maga már járt itt.

KORONAVÍRUS Jártam.

BEATRIX És ez mind maga miatt van.

KORONAVÍRUS Lebuktam.

BEATRIX O Maria Dolorosa! A népem haldoklik! Miközben én egy olyan országot próbálok védeni a járványtól, ahol azt sem tudták mi az a humanizmus! *(Koronavírushoz)* Eredj innen! Pusztulj! Pusztulj a szülőföldemről! Menj már! Menj Magyarországra, vagy ahova akarsz, csinálj vele ami jól esik, engem nem érdekel, a tiéd, vidd! Csak hagyd meg Itáliát! Hagyd meg nekem a hazám! Hagyj! Hagyj! *(Beatrix elkezdi énekelni Scarlatti: O Cessate di Piagarmi-t)*

KORONAVÍRUS *(finoman beúszik Beatrix áriájába)*

Hova harapok most beléd titokban?

Meleg vér folyik lassan a nyakadra,

Mert nincs ma más, csak vérszívás,

Semmi csábítás,

Mert úgysem kell belőled más.

BEATRIX *(megtörten föláll, visszasétál, csendben visszaváltozik a Magyar Történelemmé)*

*6. Jelenet: Orbán Viktor*

ANGELA *(nézi, ahogy M.T. kicsit rendbe szedi magát)* Csak nyugodtan. Nyugodtan. Ez most nem volt könnyű.

Mindenek előtt nagyon köszönöm az őszinteségedet. És egyúttal vissza is jeleznék, hogy most sikerült igazán mélyre leereszkedned. És ez nagyon jó. Nehéz, ezt tudom, de csak ezek a mélységek tudnak segíteni most nekünk. Úgyhogy továbbra is ezekkel kell dolgoznunk. Na hát ez volt a rossz hír. *(bátorítóan mosolyog)*

Na gyere. Ha készen állsz rá, akkor folytatjuk. Ugye láthattuk mind, hogy ez bizony egy nagyon nehéz és kilátástalannak tűnő élethelyzet, amiben most a Magyar Történelem is van, azt viszont nagyon fontos tudatosítanunk, hogy nincs olyan helyzet, amikor ne találhatnánk segítséget. Ezért most meg is kérlek, Magyar Történelem, hogy hunyd le a szemed, mélyítsd a légzésed, és próbáld megtalálni a személyiségednek egy olyan részét, akitől segítséget tudsz most kapni. Megvan?

TÖRTÉNELEM Megvan.

ANGELA Akkor, ha készen állsz, nyisd ki a szemed. *(M.T. kinyitja a szemét)* Ki vagy te?

TÖRTÉNELEM *(csak tátog, nem jön ki hang a torkán)*

ANGELA Nincs hangja?

KORONAVÍRUS Az elején még volt.

ANGELA Akkor lehet, hogy csak most ment el. *(várnak kicsit, hogy visszajön-e, de továbbra sincs hang)*

KORONAVÍRUS Próbáljuk meg újraindítani?

ANGELA Magyar Történelem, kérlek, hunyd le megint a szemed *(M.T. lehunyja)* és most nyisd ki újra! *(M.T. kinyitja. továbbra is csak tátog)* Nem, nem ez lesz az. Te érted, mit mond?

KORONAVÍRUS Próbálom.

ANGELA Valamit az egészségügy fejlesztéséről…?

KORONAVÍRUS Nem… vagyis nem tudom…

ANGELA Hogyhogy nincs hang? Nem értem, hogy miért nincs hang.

KORONAVÍRUS Valami az idős honfitársak… talán

ANGELA Mondjuk az lehet.

KORONAVÍRUS Ja! Biztos, hogy 5 milliárd eurót különítenek el azoknak a színházi dolgozóknak a támogatására, akik munka nélkül maradtak!

ANGELA Nem, azok mi voltunk.

KORONAVÍRUS Tényleg?

ANGELA Hát nézd. Nekem ez fontos. *(Mintha elcsípne valamit)* Brüsszel! Valamit Brüsszelről mondott.

KORONAVÍRUS Neeeem, nem hiszem.

ANGELA De, ezt most tisztán le tudtam olvasni a szájáról.

KORONAVÍRUS A Városliget beépítése, nem-átalakító műtétek…

ANGELA Azt csak nem! Minek beszélne most a Városligetről?

KORONAVÍRUS Jó, hát én sem értem.

ANGELA Említette Brüsszelt, ebben biztos vagyok.

KORONAVÍRUS Én tényleg nem tudom.

ANGELA Jó, Magyar Történelem, ezt most muszáj lesz megállítanom, mert csak azt látjuk, hogy tátogsz, de nem halljuk, amit mondasz. *(M.T. abbahagyja a tátogást)* Úgy. Ez most ilyen volt, nem baj, hogy megtörtént… de arra szeretnélek kérni, hogy megint hunyd le a szemed, és most próbálj meg valakit körülbelül abból a mélységből előhívni, amiben az előbb Beatrixot is megtaláltad. És fontos, hogy olyan személyiségrészt keress, aki segíteni tud neked a járványban.

*M.T. kinyitja a szemét*

*7. Jelenet: Semmelweis Ignác*

ANGELA Remélem, most már lesz hang. Ki vagy te?

TÖRTÉNELEM *(Mint Semmelweis Ignác)* Semmelweis Ignác vagyok! Az anyák megmentője! És nem fogom hagyni, hogy elpusztítsd a Világot! *(Elkezdi a hatlépéses kézmosó-koreót)*

ANGELA *(Jelez a kenyérsütőgép)* Ez a kenyér! Ne haragudjatok, ezt most muszáj gyorsan beraknom a sütőbe, mert holnaptól önkéntes karanténban vagyok, meg amúgy is itt van ez a sok liszt…

KORONAVÍRUS Hogyhogy?

ANGELA Kezet fogtam az orvosommal, akiről aztán… nem fontos, hosszú story. Jövök, egy perc, ne haragudjatok.

SEMMELWEIS *(Miközben csinálja a hatlépéses kézmosó-koreót)*

Esküszöm az orvos Apollónra, Aszklépioszra, Hügieiára, Panakeiára, az összes istenre és istennőre, őket hívva tanúul, hogy erőmhöz és belátásomhoz mérten teljesíteni fogom eskümet és alábbi kötelezettségemet! *(részlet a Hippokratészi esküből)*

*Semmelweis Ignác nekiesik a Koronavírusnak. Akciójelenet. Párbaj-koreó táncban megjelenítve)*

*Semmelweis Ignác mindkét kezével elkapja Koronavírus két kezét, elkezdi a hatlépéses kézmosó-koreót négykezesben. Majd rámarkol Koronavírus két csuklójára, kar alatt beforgatja Koronavírust, hogy háttal kerüljön Semmelweis Ignácnak, a karjai pedig a mellkasa előtt legyenek keresztben feszítve Semmelweis Ignác keze által. Odaszorítva a saját mellkasához, Semmelweis Ignác felemeli Koronavírust, aki közben kapálózik a lábával, majd odavágja a földhöz. Koronavírus hátán fekve egy cloche-sal kirúgja az álló Semmelweis Ignác lábait, aki a földre kerülve vállon átfordulásból újra feláll. Koronavírus közben egy propellerrel a hasára fordul, már épp próbálni felállni, mikor Semmelweis Ignác elkapja megint a két karját, és csuklójánál fogva hátra feszíti azt, miközben egyik lábával rálép Koronavírus lapockájára. Picit kitartják ezt a képet, ahogy Koronavírus teste ívbe feszül, majd kiszabadítja a kezeit Semmelweis Ignác szorításából, két válla alatt megtámaszkodik rajtuk, majd hirtelen kontrakcióval bedomborítva felnyomja a hátát, aminek lendületével sikerül ledobnia magáról a fél lábbal a hátán álló Semmelweis Ignácot Ő ettől kicsit megtántorodik, még ha el is esik, gyorsan felpattan, hogy még el tudja kapni Koronavírus jobb bokáját. Kirántja azt, így Koronavírus ismét a hasára kerül. Semmelweis Ignác elkezdi hátrafele húzni egy körben a színpadon, Koronavírus közben próbál szabadulni, kapálózik. Mikor visszaértek a körből, Semmelweis Ignác megáll, ekkor Koronavírus a bal lábából indítva a spirált hanyatt tud fordulni, kiemeli a csípőjét, és bal lábával megrúgja Semmelweis Ignácot (Férfi színész esetén mellkason, színésznő esetén inkább gyomorszájba) aki ettől hanyatt esik. Mindketten feltápászkodnak, megállnak egymással szemben. Koronavírus nekirohan Semmelweis Ignácnak, kb fél méterrel előtte eldobbant a talajtól, a padlóval vízszintes helyzetben érkezik Semmelweis Ignác mellkasának, aki két kezével alulról megtartva el is kapja őt. Ettől Semmelweis Ignác, karjában Koronavírussal összeesik, guggoláson keresztül levezeti a talajra, úgy hogy nyújtottlábú ülésbe érkezik. Itt Koronavírus Semmelweis Ignác feje felé haladva végiggördül Semmelweis Ignác testén, mint egy úthenger, aki ettől kilapul a talajra. Koronavírus felpattan, elkezd rohanni, ugyanazon a körvonalon, ahol korábban Semmelweis Ignác végighúzta hasonfekvésben, vagy talán egy nagyobb íven, de határozottan ugyanabba az irányba. Semmelweis Ignác is felpattan, utána ered. Kb másfél-két körig üldözik egymást, mikorra Semmelweis Ignác utoléri Koronavírust és felpattan a hátára. Koronavírus próbálja lerázni magáról. Lekerülnek a földre, gurgulásznak, míg szét nem válnak. Ha ez megvan, és a színpad két oldalára kerültek, felpattannak egymással szemben. Mikor újra elindulnának egymás felé, akkor tud közéjük állni Angela, aki közben elintézte a kenyeret és egy ponton visszajött.*

ANGELA Hé!Hé!Hé! Állj! Állj! *(Semmelweis Ignác és a Koronavírus közé áll)* Megállsz.

Ezt nem. Itt nem fizikai erőszakkal rendezzük a konfliktusainkat. Mert az erőszak soha nem lehet megoldás. Értem? Soha. Itt civilizált emberek módjára kezeljük a nézeteltéréseinket, szavakkal és érzelmekkel közelítünk a problémához és emócionális szinten kezeljük azt szigorúan verbalitással. Szóval Semmelweis Ignác, amit most itt elkezdtél, na az nagyon nem. Az itt nem fér bele. Úgyhogy most meg is kérem a Magyar Történelmet, hogy engedjen el téged. *(M.T. visszaváltozik)* Úgy. Köszönöm.

*8. Jelenet: A Koronavírus kifakad*

ANGELA *(Koronavírushoz)* Rendben? Tudjuk folytatni?

KORONAVÍRUS Nem! Hogy? Hogy lenne rendben? Hogy tudnánk folytatni? Mi az, hogy folytatni? Mit folytatni? Nem, nem tudjuk folytatni! Ennek most van vége! Eddig voltam hajlandó komolyan venni ezt az egész terápiás blődületet.

ANGELA Ez nem terápia, hanem egy mediált kommunikációval való konfliktuskezelés.

KORONAVÍRUS Az! És befejeztük. Vagy a mediált kommunikációval való konfliktuskezelésbe belefér, hogy nekiessek a másiknak, akivel épp mediált kommunikációval való konfliktuskezelést folytatok?

ANGELA Nem fér bele, ezért is állítottam le. De teljesen jogos most a dühöd, add ki bátran, kontroll nélkül…

KORONAVÍRUS Nem adok ki semmit, pláne nem kontroll nélkül! Amióta itt vagyok, más se történik, mint, hogy engem bántanak! Folyamatosan megaláznak, éreztetik velem a gyűlöletüket, aztán még meg is vernek.

Én mindössze annyit akartam, hogy kicsit lelassuljon a Világ. Hogy tartsunk egy kis szünetet, legyen idő befelé figyelni, magunkkal foglalkozni. Hogy legyen végre egy kis idő, amit minden ember kizárólag magára fordíthat. Hogy otthon lehessenek, a szeretteikkel. Hogy a gyerekek kicsit több időt tölthessenek a szüleikkel, ne csak ebben az ótvar oktatási rendszerben – amit egyébként szerintem amúgy is érdemes lenne újragondolni… Vagy ez a baj, hogy szeretnék kicsit rávilágítani a problémákra a Világban? Ezt nem szabad? Inkább söprögessük a szőnyeg alá? Ja, akkor bocsánat, hogy felhívtam a figyelmet a klímakatasztrófára! Bocsánat, hogy Kínában máris X%-kal csökkent a légszennyezettség! Hogy újra élnek nemi életet a shanghai-i pandák! Hogy még a végén nem fog kihalni a faj! Hogy visszatértek a delfinek a velencei csatornákba!

ANGELA Az fake news.

TÖRTÉNELEM Hogyan?

ANGELA *(Bólint)*

TÖRTÉNELEM Az egész hazugság volt?

KORONAVÍRUS Jó, a delfineket nem kellett volna mondanom, mindegy!

ANGELA Ezért ugye valahol 1-től 5 évig terjedő szabadságvesztés járna…

KORONAVÍRUS Csak azt szerettem volna, hogy megtanuljuk kicsit jobban értékelni, amink van.

TÖRTÉNELEM Például a nem-létező delfineket?

KORONAVÍRUS Például!

ANGELA A delfinek attól léteznek, csak nem költöztek be a csatornákba.

KORONAVÍRUS Például az orvosok és az ápolók munkáját! Minden este nyolckor megtapsolják őket! De tényleg én vagyok a rosszfej… Az is milyen rossz, hogy mindenki kicsit elkezdett foglalkozni a testével, és rendszeresen jógázik… vagy, hogy megtanuljuk végre kamatoztatni az online tér adta lehetőségeket… hogy soha nem látott mennyiségű versfelolvasás, novellafelolvasás, mesefelolvasás történik minden órában… Mikor foglalkoztak ennyit az irodalommal?

Erre most mindenki úgy néz rám, mint egy szörnyetegre.

ANGELA Ezekben a percekben is ezrek halnak meg.

KORONAVÍRUS Persze. Értem. Egy szörnyeteg vagyok.

*Magyar Történelem lehunyja a szemét*

*9. Jelenet: Kölcsey Ferenc*

TÖRTÉNELEM *(Kinyitja a szemét, mint Kölcsey Ferenc)* Akarlak.

ANGELA Hogyan?

KORONAVÍRUS Hogyan?

KÖLCSEY Akarlak.

KORONAVÍRUS Most ki vagy?

KÖLCSEY Kölcsey Ferenc. És Akarlak.

ANGELA Egészen pontosan mit is szeretnél, Kölcsey Ferenc? Illetve akarsz, bocsánat.

KÖLCSEY *(Koronavírusnak)* Téged akarlak. Azt akarom, hogy szállj meg. Azt akarom, hogy legyél benne a magyar történelemben. Hogy borítsd el az egész országomat.

Maradjunk otthon? Nekem ez nem új: egy férfit szeretek.

Én tudom mi az a szociális távolságtartás. De azt akarom, hogy minden ember átélje, milyen érzés mindent a négy fal között csinálni. Milyen érzés, ha nem érintheted meg a szerelmedet, ha 2 méter távolságot kell tartanod a kedvesedtől az utcán, ha lelkiismeretfurdalásod lesz, mert közterületen találkozol egy szeretteddel. Azt akarom, hogy mindenkinek bújkálnia kelljen, ha látni akarja azt, aki nélkül nem bírja ki, hogy ne láthassa. Tudja meg mindenki, milyen érzés, ha minden egyes érintés után, minden csók után attól kell rettegned, vajon elkaptál-e valami halálos kórt, vagy nem adtál-e éppen te át neki valamit. Hogy őrlődj azon, ha lázas leszel, ki mindenkinek kell megírnod, hogy végezzen tesztet, mert az elmúlt hetekben egy légtérben tartózkodtatok. Érezze át minden ember, mit jelent, mikor mindenki úgy tekint rád, mint egy szörnyetegre, a társadalom megrontójára.

El akarlak kapni.

KORONAVÍRUS Bújt az üldözött s felé

Kard nyúl barlangjában,

KÖLCSEY Szerte nézett s nem lelé

Honját a hazában,

Bércre hág és völgybe száll,

Bú s kétség mellette,

Vérözön lábainál,

S lángtenger fölette.

Szándd meg Isten a magyart,

Kit vészek hányának,

Nyújts feléje védő kart

Tengerén kínjának

ANGELA Ezen a ponton muszáj megkérdeznem, Magyar Történelem, biztos, hogy ezt akarod?

KÖLCSEY Igen.

ANGELA Magyar Történelem, most kérlek, engedd el Kölcsey Ferencet, és válaszolj! Biztos, hogy ezt akarod?

TÖRTÉNELEM *(Visszaváltozik)* Igen.

ANGELA És Koronavírus, te is ezt akarod?

KORONAVÍRUS Igen.

ANGELA Magyar Történelem, kötelességem megkérdezni, biztosan tisztában vagy vele, hogy ha most ezt elfogadod, az pontosan mit jelent?

TÖRTÉNELEM Igen.

ANGELA Értem. Vagyis nem értem, de nekem nem is feladatom ebben dönteni. Az én tisztem mindössze annyi, hogy segítsek nektek közös nevezőre jutni. Az mindegy is, hogy én mit gondolok a végeredményről, sajnálom-e, vagy sem.

Azt a lehetőséget viszont még szeretném felajánlani, hogy Magyar Történelem, utoljára merülj még alá a személyiségedben, és hozz fel onnan valakit, akiről azt érzed, szeretnéd megszólaltatni, mielőtt a Koronavírus megjelenik Magyarországon. Ha van ilyen, akkor az szóljon most, vagy hallgatni fog örökre.

*Magyar Történelem lehunyja a szemét*

*10. Jelenet: Mosonyi Aliz*

*Magyar Történelem kinyitja a szemét*

ANGELA Ki vagy Te?

TÖRTÉNELEM *(Mint Mosonyi Aliz)* Mosonyi Aliz.

KORONAVÍRUS Ő ki?

ANGELA Írónő.

KORONAVÍRUS Ja! A Szekrénymesék?

ANGELA Igen.

KORONAVÍRUS Imádtam.

ANGELA Mit szeretnél mondani, Mosonyi Aliz?

MOSONYI Volt egyszer egy jósnő, aki mindent látott, a múltat és a jövőt, látott előre is meg hátra is, és volt egy nagy ceruzája, azzal írta le a jóslatait, nem kellett radírozni soha semmit, amit leírt, az úgy volt. Mindenki hozzá ment, őt kérdezte, és így a magyarok is elmentek egyszer hozzá. Ő megnézte őket, aztán fogta a ceruzáját, és leírta nekik a múltjukat, a jövőjüket és még egy tortareceptet is. Ezt ingyen adom hozzá, mondta. Legalább egyetek egy jót.

*Magyar Történelem visszaváltozik, mindenki kicsit ízlelgeti az elhangzottakat*

*11. Jelenet: Zárszó*

KORONAVÍRUS Én most elmegyek.

ANGELA Hogyan?

KORONAVÍRUS Nem akarom Magyarországot.

TÖRTÉNELEM Tessék?

KORONAVÍRUS Nem akarlak.

TÖRTÉNELEM Nem kellek neked?

KORONAVÍRUS *(Hallgat)*

ANGELA Koronavírus, azért vagyunk most kicsit zavarban, mert nem egészen értjük, hogy mi történik. Ezért szeretnélek megkérni, hogy kicsit magyarázd el nekünk, hogy mi is zajlik most benned.

KORONAVÍRUS *(Hallgat)*

TÖRTÉNELEM Igen?

KORONAVÍRUS Megbűnhődte már e nép a múltat s jövendőt.

ANGELA Ja értem.

TÖRTÉNELEM Értem…

KORONAVÍRUS De megérted?

TÖRTÉNELEM Értem én, értem…

ANGELA Ezek szerint Magyarországon nem lesz koronavírus.

KORONAVÍRUS Nem. Magyarország lesz az egyetlen ország a Világon, amit elkerült a Koronavírus.

ANGELA Na. Hát ez esetben szeretném nagyon megköszönni mindkettőtöknek, amit ma tőletek kaptam…

KORONAVÍRUS Köszönjük.

TÖRTÉNELEM Köszönjük.

ANGELA … illetve amit adhattam. Hát hosszú út volt… és nem volt könnyű, azt kijelenthetjük, hogy nem volt könnyű… De abban biztos vagyok, hogy egyetértünk, hogy megérte. Ugye megérte?

TÖRTÉNELEM Megérte.

KORONAVÍRUS Persze, megérte.

ANGELA Na, akkor megnyugodtam. *(Rájuk mosolyog)* Hát a kenyér sajnos nem lett kész, úgyhogy azzal nem tudlak megkínálni titeket…

KORONAVÍRUS Meg azt amúgy is a karanténra, nem?

ANGELA Hát azért egy szeletet nyilván adtam volna kóstolónak. Így viszont akkor csak kézfogással búcsúzunk… illetve nem! Pont, hogy nem úgy, hanem próbáljuk meg ezt a lábfejösszeérintős… igen…

*elkezdik összeérintgetni a lábfejeiket, kicsit ügyetlenkednek*

ANGELA Na nem baj, legközelebb már ügyesebbek leszünk. *(Elbúcsúztak)*

*(Nézőkhöz, szavalva, dallam nélkül)* Van egy ország,

Ahol álmomban jártam:

Magyarország,

Ahol az arcodban láttam

A magam arcát.

Az ölelésben bőség,

Az igaz ügyben hűség

Voltál.

Legyél a holnapban rejlő

Bizonyosság!

Én csak az életem bízom rád!

*Sötét*

2020